ANEXA NR. 2 LA H.C.L. NR. 56/25.04.2024

Procedura şi condițiile de acordare a ajutoarelor de urgenţă, a ajutoarelor de înmormântare şi/sau a ajutoarelor comunitare

1.1. [bookmark: _GoBack]Ajutorul de urgență, ajutorul de înmormântare şi/sau ajutorul comunitar acordat pentru situațiile prevăzute în Anexa nr. 1 la H.C.L. nr. 56/25.04.2024 nu poate depăşi cuantumul a 3 (trei) salarii minime brute pe economie pentru familia sau persoana singură beneficiară şi se acordă o singură dată în decursul a 12 luni calendaristice.
1.2. Ajutoarele de urgență, de înmormântare şi/sau comunitare se acordă după testarea mijloacelor de trai ale solicitantului şi familiei acestuia şi numai în măsura în care nevoile identificate nu sunt acoperite în tot sau în parte de drepturile ce decurg din calitatea de: asigurat în sistemul public de pensii sau de asigurări sociale de sănătate, beneficiar al unei polițe de asigurare, beneficiar al unui drept la despăgubire în calitate de victimă a unui eveniment asigurat (accident rutier, feroviar, aviatic, estc.) la vreuna dintre societățile de asigurare.
1.3. Ajutorul de înmormântare se acorda unei singure persoane care poate fi, dupa caz, soțul supraviețuitor, copilul, părintele, tutorele, curatorul, moştenitorul în condițiile dreptului comun sau, în lipsa acestuia, persoanei care dovedeşte că a suportat cheltuielile cu înmormântarea, cu condiția ca solicitantul să nu beneficieze de ajutor de deces acordat de alte instituții sau entități cum ar fi: case teritoriale de pensii, AJPIS, sau despăgubiri de la societăți de asigurare, etc..
1.3.1 Ajutorul de înmormântare se acordă prin dispoziție a primarului, la propunerea serviciului public de asistență socială, pe baza constatărilor din ancheta socială.
1.4. Ajutorul pentru facilitarea accesului la asistenţă medicală a persoanelor aflate în risc de sărăcie şi excluziune socială se acordă pentru decontarea ori pentru achiziționarea ulterioară de medicamente, proteze, dispozitive medicale, investigații de specialitate, intervenții chirurgicale, proceduri de recuperare medicală în urma unor boli grave (postoperatorii, oncologice, post AVC, etc.), acoperirea totală sau parțială a costurilor cu internarea în unități medicale sau de asistență medico-socială,  etc.
1.5. Ajutorul pentru construirea sau extinderea de locuințe se acordă persoanelor şi familiilor fără venituri ori care sunt beneficiare de venit minim de incluziune sau ale căror venituri sunt până la nivelul salariului minim pe economie, pentru edificarea de construcții noi cu destinația de locuință ori pentru extinderea celor existente. 
1.5.1 Sunt eligibile pentru acordarea ajutorului de construire persoanele sau familiile aflate în risc de sărăcie şi excluziune socială care:
- nu dețin în proprietate sau în folosință o altă locuință; 
- nu au înstrăinat un imobil cu destinația de locuință;
- nu au un drept de abitație sau de moştenire stabilit cu privire la un alt imobil cu destinația de locuință;
- fac dovada deținerii terenului în proprietate sau în concesiune;
- au îndeplinit toate formalitățile legale, au achitate taxele şi celelalte obligații către bugetul local şi au obținut toate avizele, acordurile şi autorizațiile prevăzute de normele în vigoare în materie de construcții.
1.5.2. Sunt eligibile pentru acordarea ajutorului pentru extinderea locuinței persoanele şi familiile aflate în risc de sărăcie şi excluziune socială care:
- nu dețin în proprietate sau în folosință o altă locuință; 
- nu au înstrăinat un imobil cu destinația de locuință;
- nu au un drept de abitație sau de moştenire stabilit cu privire la un alt imobil cu destinația de locuință;
- fac dovada proprietătii asupra imobilului supus extinderii;
- au îndeplinit toate formalitățile legale, au achitate taxele şi celelalte obligații către bugetul local şi au obținut toate avizele, acordurile şi autorizațiile prevăzute de normele în vigoare în materie de construcții.
- nu dispun de spațiu locativ suficient raportat la dimensiunea familiei dacă acest fapt este constatat prin ancheta socială.
1.6. Ajutorul pentru reabilitarea locuințelor se acordă pentru efectuarea unor mici reparații de urgență sau pentru ameliorarea condițiilor de locuire la imobilele persoanelor şi familiilor cu venituri reduse ori care sunt beneficiare de venit minim de incluziune şi care se află într-o stare avansată de degradare datorită vechimii, uzurii sau acțiunii în timp a unor factori de mediu.
Ajutorul nu se acordă pentru repararea unor imobile ajunse în stare de degradare ca urmare a lipsei de întreținere şi nici pentru imobilele edificate fără forme legale.
1.7. Ajutorul pentru plata chiriei se acordă persoanelor şi familiilor cu venituri reduse ori care sunt beneficiare de venit minim de incluziune pentru acoperirea integrală sau parțială a chiriei lunare pentru spațiile de locuit pe care acestea le ocupă.
1.7.1 Sunt eligibile pentru acordarea ajutorului pentru plata chiriei persoanele şi familiile aflate în risc de sărăcie şi excluziune socială care:
- nu dețin în proprietate sau în folosință o altă locuință; 
- nu au înstrăinat un imobil cu destinația de locuință;
- nu au un drept de abitație sau de moştenire stabilit cu privire la un alt imobil cu destinația de locuință;
- au încheiat un contract de închiriere în condițiile legii;
- spațiu locativ închiriat nu este excedentar necesarului minimal raportat la dimensiunea familiei dacă acest fapt este constatat prin ancheta socială;
1.8. Ajutorul pentru utilități se poate acorda pentru acoperirea unei părți din datoriile pe care le au unele persoane sau familii aflate în situații de dificultate la utilitățile de strictă necesitate (apă curentă, energie electrică, gaze naturale) şi/sau suportarea în tot sau în parte de la bugetul local a cheltuielilor cu branşarea locuințelor la aceste utilități.
1.9. Ajutoarele de înmormântare şi/sau ajutoarele comunitare se acordă pe baza următoarelor documente:
· Pentru ajutorul de înmormântare: cerere scrisă, certificatul de deces, în original şi în copie, actul de identitate al solicitantului, acte de stare civilă ale solicitantului din care să rezulte relația de rudenie cu decedatul sau după caz, acte care atestă calitatea de moştenitor, tutore, curator, documente privind veniturile realizate, dovezi privind suportarea cheltuielilor cu înmormântarea (chitanțe, facturi sau bonuri fiscale).
· Pentru facilitarea accesului la asistenţă medicală a persoanelor aflate în risc de sărăcie şi excluziune socială: solicitarea scrisă a persoanei/reprezentantului familiei, documente privind veniturile realizate, acte medicale, facturi fiscale însoțite de bon/chitanțe care atestă cheltuielile efectuate. În cazul în care ajutorul se acordă în vederea achiziționării ulterioare de medicamente, dispozitive medicale ori pentru investigații medicale sau intervenții chirurgicale, după acordarea ajutorului beneficiarul este obligat să prezinte documente privind achizițiile efectuate şi/sau plata serviciilor pentru care a fost acordat în termen de maxim 30 zile de la ridicarea sumei, în caz contrar se va proceda la recuperarea sumei nejustificate;
· Pentru construcția, extinderea sau reabilitarea locuințelor aflate în stare avansată de degradare: solicitarea scrisă a persoanei/reprezentantului familiei, documente privind veniturile realizate, acte privind dreptul de proprietate sau de concesiune asupra construcției şi/sau a terenului, autorizația de construire, facturi fiscale însoțite de bon/chitanțe care atestă cheltuielile efectuate, alte avize, autorizații, acorduri în condițiile legii. În cazul în care ajutorul se acordă în vederea achiziționării ulterioare de materiale de construcție, după acordarea ajutorului beneficiarul este obligat să prezinte documente privind achizițiile efectuate şi/sau plata serviciilor pentru care a fost acordat în termen de maxim 30 zile de la ridicarea sumei, în caz contrar se va proceda la recuperarea sumei nejustificate;
· Pentru ajutorul pentru plata chiriei: solicitarea scrisă a persoanei/reprezentantului familiei, documente privind veniturile realizate şi componența familiei, contractul de închiriere purtând dată certă;
· Pentru ajutorul destinat plății utilităților ori pentru acoperirea cheltuielilor cu branşarea locuințelor la utilitățile de strictă necesitate (apă curentă, energie electrică, gaze naturale): solicitarea scrisă a persoanei/reprezentantului familiei, documente privind veniturile realizate şi componența familiei, acte privind dreptul de proprietate/moştenire/folosință sau concesiune asupra construcției şi/sau terenului, contractul de furnizare de utilități, facturi, chitanțe, notificări de plată, somații, etc.
1.10. Pentru toate tipurile de ajutor, prin ancheta socială se va constata situația de necesitate sau după caz, situația de urgență în care se află familia sau persoana singură. În cazul în care solicitantul refuză să furnizeze actele necesare întocmirii dosarului sau informațiile necesare pentru realizarea anchetei sociale, se consideră că persoana/familia nu îndeplinește condițiile de acordare a ajutorului de urgență.
1.10.1 După efectuarea anchetei sociale, personalul de specialitate din cadrul Direcției de Asistenţă Socială, va analiza fiecare dosar și va face propuneri de aprobare sau de respingere a solicitărilor de acordare a ajutoarelor de urgență, de înmormântare şi/sau comunitare şi de stabilire a cuantumului ajutorului în limita prevederilor bugetare aprobate. 
1.10.2 Pentru cererile care nu au îndeplinit condițiile de acordare a ajutorului de urgență, de înmormântare şi/sau a ajutorului comunitar, personalul de specialitate din cadrul Direcției de Asistenţă Socială va înainta solicitantului o adresă prin care i se comunică faptul că cererea a fost respinsă și care sunt motivele respingerii.	  
1.10.3. Pentru cererile aprobate, ancheta socială împreună cu documentele justificative vor fi însoțite de angajamentul scris al solicitantului în sensul că va utiliza ajutorul de urgență, de înmormântare şi/sau cel comunitar exclusiv în scopul pentru care acesta a fost acordat. 
1.11. Nu se pot acorda ajutoare de urgență, de înmormântare şi/sau comunitare persoanelor singure/familiilor care dețin unul sau mai multe din următoarele bunuri: 
· cladiri sau alte spatii locative în afara locuinței de domiciliu; 
· teren în intravilan în suprafață mai mare de 1200 m.p în afara terenului aferent casei de locuit sau mai mult de un teren în intravilanul localității;
· autoturism/autoturisme şi/sau motocicletă/motoretă cu o vechime mai mica de 10 ani cu exceptia celor adaptate pentru persoanele cu handicap sau destinate transportului acestora sau persoanelor dependente precum si pentru uzul persoanelor aflate in zone greu accesibile; 
· mai mult de un autoturism/motocicleta/motoretă cu o vechime mai mare de 10 ani; 
· autoutilitare, autocamioane de orice fel cu sau fara remorci, tractoare rutiere sau agricole, rulote, autobuze, microbuze; 
· şalupe, bărci cu motor, iahturi sau alte tipuri de ambarcațiuni,
· depozite bancare a căror valoare totală este mai mare de 3 ori față de valoarea câștigului salarial mediu brut prevăzut de Legea asigurărilor sociale de stat (sens în care se va da o declaratie pe propria răspundere sub sancțiunile prevăzute de Codul penal).

